ตลาดหุ้นเอเชียปรับตัวลงภาคบ่าย เหตุวิตกเศรษฐกิจจีนชะลอตัว
ตลาดหุ้นเอเชียปรับตัวลงในการซื้อขายภาคบ่ายวันนี้ เนื่องจากนักลงทุนวิตกกังวลเกี่ยวกับเศรษฐกิจจีนที่ชะลอตัวลง ภายหลังจากที่จีนได้เปิดเผยข้อมูลดัชนี PMI ทั้งจากภาครัฐและไฉซิน
2 พ.ย. 2558

ตลาดหุ้นเอเชียปรับตัวลงในการซื้อขายภาคบ่ายวันนี้ เนื่องจากนักลงทุนวิตกกังวลเกี่ยวกับเศรษฐกิจจีนที่ชะลอตัวลง ภายหลังจากที่จีนได้เปิดเผยข้อมูลดัชนี PMI ทั้งจากภาครัฐและไฉซิน
ดัชนี FBMKLCI ตลาดหุ้นมาเลเซียปิดภาคเช้าที่ 1,663.15 จุด ลดลง 2.56 จุด, -0.15% ดัชนี HSI ตลาดหุ้นฮ่องกงปิดภาคเช้าที่ 22,504.08 จุด ลดลง 135.96 จุด, -0.60%
ในวันนี้ ดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไฉซิน เพิ่มขึ้นแตะ 48.3 ในเดือนต.ค. จาก 47.2 ในเดือนก.ย. แต่ตัวเลขที่ต่ำกว่า 50 แสดงให้เห็นถึงภาวะหดตัว
ภาวะการดำเนินงานของกลุ่มผู้ผลิตจีนยังคงย่ำแย่ลงในเดือนต.ค. แม้ว่าเป็นอัตราการลดลงที่ช้าสุดในรอบ 4 เดือน ขณะที่ธุรกิจใหม่ลดลงเล็กน้อย โดยได้รับแรงหนุนจากคำสั่งซื้อสินค้าส่งออกล็อตใหม่ที่เพิ่มขึ้นอีกครั้ง
นอกจากนี้ ตลาดยังกังวลเกี่ยวกับภาวะเศรษฐกิจสหรัฐด้วย หลังจากเมื่อสัปดาห์ที่แล้ว กระทรวงแรงงานสหรัฐเปิดเผยว่า ดัชนีราคาผู้บริโภค (CPI) ลดลง 0.2% ในเดือนก.ย. เมื่อเทียบรายเดือน โดยได้รับผลกระทบจากการดิ่งลงของราคาน้ำมัน เมื่อเทียบรายปี ดัชนี CPI ทรงตัวในเดือนก.ย.